“นิวเวอร์ชั่น” หวยบนดิน
ล่วงเลยมากว่า 3 เดือน หลังเลือกตั้งแล้ว รัฐบาลประยุทธ์ 2 ก็ยังมิอาจตั้งได้ “นอกจากช้าแล้ว ก็ยังไม่สง่างาม” มากขึ้น ๆ ทุกที
27 มิ.ย. 2562

ขี่พายุทะลุฟ้า : ชาญชัย สงวนวงศ์
ล่วงเลยมากว่า 3 เดือน หลังเลือกตั้งแล้ว รัฐบาลประยุทธ์ 2 ก็ยังมิอาจตั้งได้ “นอกจากช้าแล้ว ก็ยังไม่สง่างาม” มากขึ้น ๆ ทุกที
พรีเซนเตอร์คนหนึ่งที่เคยเป็นนักกฎหมาย แต่เดี๋ยวนี้ไม่ใช่แล้ว กลับสวมบท “เนติบริกร” เต็มตัวจนมีข่าวไม่สู้งามเข้ามาว่า มีการประท้วง “ไม่เข้าห้องเรียน” จากนักศึกษาสถาบันชื่อดังแห่งหนึ่งแล้ว
ก็ไม่ต้องปิดบังอำพรางอะไรนักหรอก เขาคนนั้นคือดร.วิษณุ เครืองาม ที่ชอบแถนั่นแถนี่ แถข้าง ๆ คู ๆ และก็แถมันไปได้เสียทุกเรื่อง
เช่นปัญหาคุณสมบัติผู้รับคำเชิญเป็นนายกรัฐมนตรี ต้องไม่เป็น  “เจ้าหน้าที่รัฐ” แต่จอมแถก็ปฏิเสธเด็ดเดี่ยวว่าพล.อ.ประยุทธ์ ไม่ใช่ “เจ้าหน้าที่รัฐ”
วิพากษ์วิจารณ์กันมากถึงการสรรหาส.ว.ชุด “ผลัดกันเกาหลัง” ที่ไม่มีการเปิดเผยรายชื่อกรรมการสรรหาในราชกิจจานุเบกษา ก็แถได้ใจจังว่า “เรื่องนี้ไม่เกี่ยวกับประชาชน”
อ้าวไม่เกี่ยวได้ไงเนี่ย เงินจัดลากตั้งส.ว.ตั้ง 1,300 ล้านบาท ส.ว.คนหนึ่งกินเงินเดือนแสนกว่าบาท ผู้ช่วยฯ และเลขาฯ มีค่าใช้จ่ายอีกเท่าตัว เอาเงินจากไหนมาเลี้ยงดูกันหรือ หากไม่ใช่เงินจากภาษีประชาชน
คำพิพากษาศาลฎีกาแผนกคดีเลือกตั้ง ที่ถอดถอนผู้สมัครส.ส.พรรคอนาคตใหม่ ไม่ให้ลงเลือกตั้ง แต่พอลูกระเบิดจะมาลงที่ส.ส.-ส.ว.พวกเดียวกันเองบ้าง ก็บอกเป็นเรื่องเฉพาะตัว ไม่ผูกพันคดีอื่น และไม่เหมือนศาลรัฐธรรมนูญ ที่ทุกองค์กรต้องปฏิบัติตามคำพิพากษา
โห…โหด! บริการสุดลิ่ม ทำงานได้คุ้มค่าจ้าง คำพิพากษาศาลฎีกาไม่เป็นบรรทัดฐานคดีอื่นได้ไงอ๊ะ
กรณีส.ส.ฝั่งรัฐบาลถือครองหุ้นสื่อจำนวน 41 คน ก็เป็นไปตามคาด ศาลรัฐธรรมนูญรับวินิจฉัยไว้ 32 คน แต่ไม่ต้องหยุดปฏิบัติหน้าที่เหมือนนายธนาธร
ส่วนส.ส. 9 คนก็หลุดไป ไม่เหมือนกรณีนายภูเบศวร์ เห็นหลอด ที่ศาลฎีกาแผนกคดีเลือกตั้งตัดสิทธิลงสมัครเลือกตั้ง
เมื่อเป็นเช่นนี้ การจัดตั้งรัฐบาลเสียงปริ่มน้ำ ก็คงไปต่อได้ และก็เริ่มมองไปยังสคริปต์ล่วงหน้าของการแก้ปัญหารัฐบาลเสียงปริ่มน้ำแบบถอนรากถอนโคนกันแล้ว นั่นก็คือการยุบพรรคคู่แข่ง แล้วสอยงูเห่ามาเข้าพรรคตน
เส้นทางการแปรเปลี่ยนสถานะรัฐบาลปริ่มน้ำมาเป็นเหนือน้ำนั้นฉลุยแน่ ทั้งโดยอภินิหารของกฎหมาย และการใช้อำนาจแบบมีภูมิคุ้มกันขั้นเทพ
หวยบนดิน เลขท้าย 2-3 ตัว ก็คงได้กลับมาเกิดใหม่แน่ และโดยชอบด้วยกฎหมายซะด้วย
ทักษิณ ทำหวยบนดินติดคุก 2 ปี ก็เพราะทำ “สลากกินรวบ” ที่เจ้ามือคือสำนักงานกองสลากฯ สู้ไม่มีอั้น ไม่ว่าจะเป็นหวยเจ้าพ่อหรือทะเบียนรถวีไอพี ไม่ใช่ “สลากกินแบ่ง” ตามพ.ร.บ.สำนักงานสลากกินแบ่งฯ ที่มีการแบ่งรายได้ตามสัดส่วน เป็นเงินรางวัล 60% รายได้ 23% และค่าบริหารจัดการ 17%
มันผิดที่ข้อกฎหมายแต่ไม่มีบทพิสูจน์เรื่องการทุจริต ซึ่งตอนนี้ในยุคสนช.ก็ได้มีการแก้ไขเรียบร้อยแล้ว หนทางสะดวกซะไม่มี
“หวยบนดิน” ยุคทักษิณ แก้ปัญหาสลากขายเกินราคาได้ชะงัด เพราะตลาดมีการแยกกลุ่มลูกค้าชัดเจน ระหว่างพวกที่หวังรางวัลเล็กแค่เลขท้าย 2-3 ตัว กับพวกที่หวังรางวัลใหญ่ซึ่งซื้อลอตเตอรี่
ผมก็ยังไม่เข้าใจเหมือนกันว่า ไหน ๆ จะมีหวยบนดินกลับมาแล้ว ทำไมยังจะไปเพิ่มจำนวนสลากอีก 10 ล้าน กลายเป็น100 ล้านฉบับให้มันเหลือบานเบอะ ผู้ค้าย่อยเจ๊งกันระนาวอีก
คุณูปการสำคัญที่สุดของหวยบนดิน ก็คือจะช่วยลดทอนอิทธิพลของเจ้ามือหวยใต้ดินได้อย่างมีนัยสำคัญ
อาจารย์ธนวรรธน์ พลวิชัย ประธานคณะทำงานหวยรูปแบบใหม่ ประเมินมูลค่าตลาดหวยใต้ดินปีละ 5 แสนล้านบาท ถ้ามีหวย 2-3 ตัวถูกกฎหมาย ก็จะแชร์ตลาดจากเจ้ามือหวยมาได้ 5 หมื่น -1 แสนล้านบาท
เท่ากับลดอิทธิพลเถื่อนของเจ้ามือ ที่จะไปก่อผลิตภัณฑ์อาชญากรรมรูปแบบต่าง ๆ ลงได้ตั้ง 10-20% แน่ะ
รัฐบาลที่ฉลาดต้องทำหวยบนดิน ที่นอกจากจะได้เงินเข้ารัฐเพิ่มแล้ว ยังสามารถลดทอนอิทธิพลเจ้ามือหวยเถื่อนทั่วราชอาณาจักร และยังเป็นการแก้ปัญหาสลากเกินราคาได้อย่างถึงรากด้วย